送尹少稷賢良還懷玉山
作者：呂本中
朝代：宋

paragraphs: 青松在庭檻，乃受衆目憐。
念彼歲寒枝，肯爭桃李妍。
不如卧澗壑，歲久霜雪前。
尹侯東州英，炯若珠在淵。
避地走南荒，因循留瘴烟。
歸來懷玉山，草草屋數椽。
深居絕萬慮，讀書欲忘年。
偶出到城市，頗厭塵囂煎。
搜腸出妙語，贈我以長篇。
行潦被注挹，朽木煩彫鐫。
紛紛車馬間，孰能知子賢。
别歸值短晷，肯復更留連。
我老百事廢，鈍馬難加鞭。
清霜粲屋瓦，白雲常在天。
悵望子所居，欲去無夤緣。